Zagreb, 30. travnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom neanonimne prijave mogućeg sukoba interesa podnesene protiv **dužnosnika Krunoslava Papića, člana Uprave trgovačkog društva HŽ Infrastruktura d.o.o.,** na 124. sjednici, održanoj 30. travnja 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnika Krunoslava Papića, člana Uprave trgovačkog društva HŽ Infrastruktura d.o.o., neće se pokrenuti, obzirom da iz zaprimljenih očitovanja i dokumentacije ne proizlazi da je dužnosnik na bilo koji način sudjelovao u postupku zapošljavanja njegova sina u navedenom društvu, odnosno da bi odlučivao prilikom njegova privremenog premještaju na drugo mjesto rada, slijedom čega nisu utvrđene okolnosti koje bi upućivale da bi dužnosnik u ovim situacijama bio u sukobu interesa, niti da bi počinio neku drugu povredu odredbi ZSSI-a.**

Obrazloženje

U Povjerenstvu je dana 18. studenoga 2019. pod brojem: 711-U-3880-P-335/19-01-3 zaprimljena neanonimna prijava mogućeg sukoba interesa podnesena protiv dužnosnika Krunoslava Papića, člana Uprave trgovačkog društva HŽ Infrastruktura d.o.o., povodom koje se vodi predmet P-335/19.

U navedenoj prijavi u bitnome se navodi da je dužnosnik Krunoslav Papić podnošenjem zahtjeva za mišljenjem omogućio zapošljavanje svog sina u trgovačkom društvu HŽ Infrastruktura d.o.o., obzirom da je povodom istog Povjerenstvo dalo mišljenje da njegov sin može zasnovati navedeni radni odnos. Nadalje se u prijavi navodi da dužnosnik na predmetnu dužnost nije imenovan rješenjem Vlade Republike Hrvatske niti rješenjem nadležnog ministra, te da je nadređen direktorici Sektora za upravljanje ljudskim poslovima ………………, a prilikom zapošljavanja u navedenom društvu ne osniva se povjerenstvo za postupak odabira kandidata, ne se vrši bodovanje kandidata, niti se vodi zapisnik o obavljenim razgovorima, zbog čega su navodi koje je dužnosnik iznio u zahtjevu za mišljenje neistiniti.

Prijavitelj iznosi da je dužnosnikovo dijete u bračnom odnosu sa djetetom dužnosnika Ivice Mišića, zastupnika u Hrvatskom saboru te da prima veću plaću za obnašanje dužnosti u Upravi trgovačkog društva HŽ Infrastruktura d.o.o., nego brojni drugi državni dužnosnici (članovi vlade, predsjednik Hrvatskog sabora).

U Povjerenstvu je dana 12. veljače 2020.g. pod brojem: 711-U-758-P-335-19/20-05-3 zaprimljena dopuna neanonimne prijave mogućeg sukoba interesa podnesene protiv navedenog dužnosnika u kojoj se navodi da je dužnosnik imenovan na dužnost u Upravi navedenog trgovačkog društva, iako će za tri godine ispuniti uvjete za starosnu mirovinu te da je njegovom sinu promijenjeno mjesto rada iz Vinkovaca u Zagreb, gdje je premješten kao i da iz navedenog razloga prima naknadu za odvojeni život.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 37. ZSSI-a propisano je da su predsjednik i članovi uprava trgovačkih društava u većinskom državnom vlasništvu dužnosnici u smislu navedenog Zakona, stoga je dužnosnik Krunoslav Papić povodom obnašanja člana Uprave trgovačkog društva HŽ Infrastruktura d.o.o. obvezan postupati sukladno odredbama ZSSI-a.

Prvenstveno se utvrđuje da je Povjerenstvo na 65. sjednici, održanoj dana 11. listopada 2019. donijelo mišljenje Broj: 711-I-1857-M-133/19-04-18 da sukladno odredbama ZSSI-a, sin dužnosnika Krunoslava Papića, člana Uprave trgovačkog društva HŽ INFRASTRUKTURA d.o.o., može sudjelovati u javnom natječaju za zapošljavanje radnika na neodređeno vrijeme kod poslodavca HŽ INFRASTRUKTURA d.o.o. te da nema zapreke da, ukoliko ispunjava sve uvjete natječaja i bude utvrđen kao najbolji kandidat, sukladno relevantnim zakonskim propisima i općim aktima društva HŽ INFRASTRUKTURA d.o.o., bude primljen na radno mjesto odlukom Uprave toga trgovačkog društva.

U cilju učinkovitog izbjegavanja sukoba interesa, očuvanja integriteta i vjerodostojnosti dužnosnika te otklanjanja svake sumnje da je položaj dužnosnika na bilo koji način iskoristio radi ostvarivanja privatnih interesa člana obitelji, u mišljenju se preporuča dužnosniku da se javni natječaj, u kojem želi sudjelovati njegov sin, objavi na transparentniji način (npr. u oglasnom dijelu Narodnih novina, službenom glasilu županije u kojoj je mjesto rada, putem sredstava oglašavanja Hrvatskog zavoda za zapošljavanje i slično), a ne samo na službenim mrežnim stranicama društva HŽ INFRASTRUKTURA d.o.o.; da se izuzme od svakog, pa i posrednog sudjelovanja u provođenju natječaja u kojem njegov sin želi sudjelovati, a osobito od neposrednog ili posrednog utjecaja na donošenje odluke o najboljem kandidatu, da osobno deklarira svim članovima Uprave društva HŽ INFRASTRUKTURA d.o.o., Povjerenstvu za provedbu natječaja te na službenim mrežnim stranicama trgovačkog društva HŽ INFRASTRUKTURA d.o.o. okolnost da se na natječaj prijavio njegov sin, da bi u slučaju da dva ili više kandidata imaju isti rezultat u selekcijskom postupku kandidata, drugi kandidat trebao imati prednost zasnivanja radnog odnosa u odnosu na sina dužnosnika, te da se u slučaju da sa sinom dužnosnika bude zasnovan radni odnos, obvezno izuzme od sudjelovanja u donošenju svih odluka i od provođenja svih radnji iz djelokruga Uprave društva HŽ INFRASTRUKTURA d.o.o., a koje utječu na radni status i materijalna prava njegova sina.

Povjerenstvo je radi provjere osnovanosti i vjerodostojnosti zaprimljene neanonimne prijave mogućeg sukoba interesa od 18. studenoga 2019., dopisom Broj: 711-I-2076-P-335/19-02-17 od 12. prosinca 2019. te požurnicom tom dopisu Broj: 711-I-92-P-335-19/20-03-17 od 21. siječnja 2020. od trgovačkog društva HŽ Infrastruktura d.o.o. zatražilo očitovanje na okolnosti je li sin dužnosnika Krunoslava Papića zasnovao radni odnos u tom trgovačkom društvu i na kojem je radnom mjestu zaposlen, zajedno sa pozivom na dostavu cjelokupne dokumentacije koja se odnosi na zasnivanje tog radnog odnosa, što uključuje tekst javnog natječaja, dokaz o njegovoj javnoj objavi, prijave svih kandidata, dokumentaciju o pisanom testiranju i obavljenom razgovoru sa kandidatima, sve donesene prijedloge, oduke i zapisnike u tom javnom natječaju, sklopljeni ugovor o radu te opći akt o sistematizaciji radnog mjesta trgovačkog društva HŽ Infrastruktura d.o.o., kao i očitovanje na okolnost kada je uvedeno radno mjesto na kojem je zaposlen dužnosnikov sin.

Povjerenstvo je radi ispitivanja osnovanosti i vjerodostojnosti zaprimljene neanonimne prijave mogućeg sukoba interesa od 12. veljače 2020. dopisom Broj: 711-I-629-P-335-19/21-07-17 od7. travnja 2021. od trgovačkog društva HŽ Infrastruktura d.o.o. zatražilo očitovanje na okolnosti je li ……………, sin dužnosnika Krunoslava Papića, nakon zasnivanja radnog odnosa u trgovačkom društvu HŽ Infrastruktura d.o.o. na radnom mjestu u Vinkovcima, premješten na radno mjesto u drugo mjesto rada, ako da tko je, kada i zašto donio takvu odluku te prima li navedeni djelatnik naknadu za izdvojeni život, koliko ista iznosi i tko je je o tome odlučio, zajedno s pozivom za dostavom dokumentacije koja se odnosi na njegov premještaj i ostvarivanje prava na naknadu za izdvojeni život.

U odnosu na traženje Povjerenstva od 12. prosinca 2019., navedeno trgovačko društvo očitovalo se dopisom Broj: 3279-1/20, SV od 24. siječnja 2020. u kojem se navodi da je 14. siječnja 2020. sin dužnosnika Krunoslava Papića, sukladno mišljenju Povjerenstva od 11. listopada 2019., zasnovao radni odnos na neodređeno vrijeme s probnim rokom od 6 mjeseci na radnom mjestu Glavni inženjer ZNR – koordinator, mjesto rada u Vinkovcima. Navodi se da se isti prijavio se na natječaj za zapošljavanje na neodređeno vrijeme za to radno mjesto koji je objavljen na internetskoj stanici HŽ Infrastrukture d.o.o. 26. srpnja 2019. te da je u provedenom selekcijskom postupku odabran kao najbolji kandidat i predložen Upravi društva za zapošljavanje, nakon čega je dužnosnik prije donošenja odluke o zapošljavanju zatražio i dobio mišljenje Povjerenstva, koje je utvrdilo da nema zapreka za sudjelovanje njegovog sina u javnom natječaju za zapošljavanje, odnosno da nema zapreka za zapošljavanje ukoliko ispunjava sve uvjete natječaja i bude utvrđen kao najbolji kandidat, sukladno važećim zakonskim propisima i aktima društva, pri čemu je Povjerenstvo u cilju učinkovitog izbjegavanja sukoba interesa utvrdilo uvjete u kojem bi se mogao naći dužnosnik (izuzimanje, javna objava, davanje prednosti drugim kandidatima itd.)

Ističe se da je nakon davanja predmetnog mišljenja, ovaj javni natječaj poništen te je ponovno objavljen i proveden, sukladno uputama Povjerenstva. U dopisu se navodi da je ponovljeni natječaj za zapošljavanje objavljen u oglasnom dijelu „Narodnih novina“ i na internetskoj stranici HŽ Infrastrukture d.o.o. dana 27. i 28. studenoga 2019., te da je dužnosnik Krunoslav Papić osobno deklarirao svim članovima Uprave društva, povjerenstva za provedbu natječaja za zapošljavanje te cijeloj javnosti putem službene internetske stranice HŽ Infrastrukture d.o.o. okolnost da se na predmetni natječaj prijavio njegov sin, te da se izuzima od svakog neposrednog ili posrednog sudjelovanja u ovom natječajnom postupku za zapošljavanje, osobito postupku donošenja odluke o najboljem kandidatu i odlučivanju o zapošljavanju.

Također se iznosi da je dužnosnik izričito naglasio svim sudionicima provođenja ovog natječaja da ne smiju ni na koji način privilegirati njegovog sina zbog njihovog srodstva, te da se u slučaju da više kandidata prijavljenih na natječaj ima jednak broj bodova, mora zaposliti kandidat koji nije u srodstvu s članom Uprave odnosno dužnosnikom. Navodi se da je dužnosnik izričito izjavio svim sudionicima ovog natječajnog postupka, uključujući i predsjednika i članove Uprave, da se izuzima od bilo kakvog utjecaja i sudjelovanja u donošenju Odluke Uprave o zapošljavanju, ukoliko njegov sin bude odabran kao najbolji kandidat te da se izuzima od donošenja svih odluka i provođenja svih radnji iz djelokruga Uprave društva koje utječu na radni status i materijalna prava njegovog sina. Dužnosnik je prije odlučivanja o točki dnevnog reda koja se odnosila na zapošljavanje njegovog sina napustio sjednicu Uprave, što je naznačeno u zapisniku s te sjednice.

Navodi se i da je po dovršenom natječajnom postupku za zapošljavanje utvrđeno da se na natječaj prijavilo sveukupno šest kandidata, od kojih su četiri ispunjavala uvjete natječaja, pri čemu je dvoje kasnije odustalo, a nakon provedenog selekcijskog postupka koji se sastoji od intervjua, kandidat ………… ostvario je 23 boda, a …………. kao preostali kandidat ostvario je 35 bodova, temeljem čega je povjerenstvo za provedbu natječaja izričito preporučilo …………….za zasnivanje radnog odnosa pa je on od strane direktora Sektora preporučen Upravi društva. Naglašava se da je dužnosnik Krunoslav Papić napustio sjednicu Uprave prije raspravljanja i odlučivanja o zapošljavanju njegovog sina te da je Uprava društva, temeljem navedenog prijedloga direktora Sektora, donijela odluku o zapošljavanju kandidata ………… na neodređeno vrijeme uz probni rad od 6 mjeseci, na radno mjesto Glavni inženjer ZNR - koordinator s mjestom rada u Vinkovcima. Zaključno se u očitovanju navodi da navedeno radno mjesto s neizmijenjenim uvjetima postoji već duži niz godina.

Očitovanju trgovačkog društva HŽ Infrastruktura d.o.o. priloženi su odluka o potrebi novog zapošljavanja za navedeno radno mjesto od 4. srpnja 2019., koju je donio dužnosnik Ivan Kršić, predsjednik Uprave, odluka Savjeta Željezničkog fonda od 12. srpnja 2019., kojom se daje suglasnost za zapošljavanje, odluka Nadzornog odbora od 10. srpnja 2019., kojom se daje suglasnost za zapošljavanje, odluka o raspisivanju javnog natječaja od 26. srpnja 2019. koju je donio dužnosnik Ivan Kršić, predsjednik Uprave, odluka o provedbi planirane dinamike zapošljavanja u 2019. i 2020. od 16. siječnja 2019., koju je donio dužnosnik Ivan Kršić, mišljenje Povjerenstva od 11. listopada 2019., odluka Uprave od 18. studenoga 2019., koju je potpisao dužnosnik Ivan Kršić, kojom se poništava raspisani javni natječaj za navedeno radno mjesto, odluka Uprave od 18. studenoga 2019., kojom se određuje objava javnog natječaja i u „Narodnim novinama“, objavljeni javni natječaj na internetskoj stranici društva, tekst natječaja objavljen u „Narodnim novinama“, dopis dužnosnika Krunoslava Papića od 12. prosinca 2019. upućen članovima Uprave i povjerenstva za provedbu natječaja, kojim ih pod okolnostima prijave svog sina obavještava o postupanju u smislu mišljenja Povjerenstva, odluka o imenovanju povjerenstva za provedbu natječaja od 11. prosinca 2019., koju je donijela direktorica Sektora, dopis dužnosnika od 11. prosinca 2019., upućen direktorici Sektora, kojim se traže tko su osobe imenovane u navedeno povjerenstvo kako bi ih izvijestio o postupanju u smislu mišljenja Povjerenstva, pisana obavijest dužnosnika o navedenoj okolnosti rodbinske povezanosti, prijave za radno mjesto, navedena prijava ……………. s priloženom dokumentacijom, zapisnik o provedenom selekcijskom postupku od 18. prosinca 2019., potpisan od direktorice Sektora, u kojem se navodi da su pristupila dva kandidata te je ………… najbolje ocijenjen s 35 bodova i predložen za zasnivanje radnog odnosa, s priloženim individualnim zapisnicima o izvršenom bodovanju, odluka Uprave o zasnivanju radnog odnosa od 23. prosinca 2019., donesena sa četiri glasa, ugovor o radu od 10. siječnja 2020., Pravilnik o organizaciji navedenog društva, koji je donijela Uprava 16. ožujka 2017., kojim se navodi radno mjesto Glavni inženjer ZNR – koordinator, mjesto rada u Vinkovcima, propisani uvjeti tehnička ili društvena struka, 3 godine radnog iskustva, Pravilnik o organizaciji navedenog društva, koji je donijela Uprava 16. travnja 2018., Pravilnik o izmjenama i dopunama tog Pravilnika, koji je donijela Uprava 22. kolovoza 2018., Pravilnik o izmjenama i dopunama tog Pravilnika, koji je donijela Uprava 6. ožujka 2019., Pravilnik o izmjenama i dopunama tog Pravilnika, koji je donijela Uprava 1. travnja 2019., Pravilnik o izmjenama i dopunama tog Pravilnika, koji je donijela Uprava 22. svibnja 2019. i Pravilnik o izmjenama i dopunama tog Pravilnika, koji je donijela Uprava 9. rujna 2019.

U odnosu na traženje Povjerenstva od 7. travnja 2021., trgovačko društvo HŽ Infrastruktura d.o.o. očitovalo se dopisom Broj: 983/21, SV od 16. travnja 2021., u kojem se navodi da je dužnosnikov sin zaposlen na neodređeno vrijeme na radnom mjestu Glavni inženjer ZNR-koordinator u Odjelu Zaštite na radu, Sektor za podršku Upravi, komunikacije, sigurnost i zaštitu, s mjestom rada u Vinkovcima te da je privremeno, na razdoblje od 3. veljače 2020. do 30. travnja 2020. upućen iz Vinkovaca u Zagreb na obavljanje poslova istog radnog mjesta (svog radnog mjesta iz ugovora o radu) u drugo mjesto rada, po rješenju nadležnog direktora Sektora za podršku Upravi, komunikacije, sigurnost i zaštitu, a na obrazloženi prijedlog voditelja Odjela zaštite na radu, koji je njegov nadređeni radnik).

Navodi se da je voditelj Odjela zaštite na radu traženje privremenog rasporeda obrazložio izrazitim povećanjem opsega posla i nedostatnim brojem radnika u Odjelu zaštite na radu, u kojem radi ……………, s mjestom rada u Vinkovcima, a obzirom da je navedeni radnik informatički obrazovan, voditelj Odjela je smatrao optimalnim rješenjem da ga se uključi u rješavanje kompleksnih hitnih zadataka u koje se nije mogao maksimalno uključiti iz svog mjesta rada, jer je bila potrebna fizička nazočnost u Zagrebu prilikom timskog rada. Kao dodatna okolnosti navodi se i da se radilo o prilici upoznavanja radnih načela cijelog Odjela te drugih kolega iz Odjela.

U dijelu koji se odnosi na opće akte društva, navodi se da Kolektivni ugovor HŽ Infrastrukture d.o.o. propisuje da je, ukoliko to izvanredne potrebe rada zahtijevaju, radnik dužan bez izmjene ugovora o radu privremeno obavljati poslove drugog radnog mjesta ili istog radnog mjesta u drugom mjestu rada koji odgovaraju njegovoj stručnoj spremi, osobito u slučajevima privremenog povećanja ili smanjenja opsega posla. Iznosi se da se prema odredbama Kolektivnog ugovora radnik privremeno raspoređuje odlukom poslodavca o privremenom rasporedu na vrijeme dok se ne otklone razlozi privremenog rasporeda, ali ne duže od tri mjeseca, osim u slučaju kad radnik pisanim putem da suglasnost i za duži privremeni raspored i zadržava plaću koja je za njega povoljnija (članak 120. Kolektivnog ugovora).

U dopisu se zaključuje da je sukladno članku 120. tada važećeg Kolektivnog ugovora, koja je odredba ostala neizmijenjena i u novom Kolektivnom ugovoru, direktorica nadležnog Sektora na obrazloženi zahtjev voditelja Odjela privremeno radnika rasporedila na obavljanje istih poslova u drugo mjesto rada, a za koji privremeni raspored radnik nije ostvario nikakvu dodatnu financijsku korist, što uključuje i naknadu za odvojeni život.

Očitovanju prileže zahtjev voditelja Odjela za privremeni raspored u drugom mjestu rada od 24. siječnja 2020., rješenje o od 31. siječnja 2020., koji je donijela direktorica Sektora za podršku Upravi, komunikacije, sigurnost i zaštitu, kojim se radnika ……………… privremeno premješta na radno mjesto u Zagrebu, izvod iz Kolektivnog ugovora te dopis Sektora financija, računovodstva i kontrolinga HŽ Infrastrukture d.o.o. od 13. travnja 2021., u kojem se navodi da navedenom radniku nije isplaćivana naknada za izdvojeni život za vrijeme trajanja privremenog rasporeda od 3. veljače 2020. do 30. travnja 2020.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Dužnosnik Krunoslav Papić ne može biti objektivan i nepristran kada bi u obnašanju dužnosti člana Uprave trgovačkog društva HŽ Infrastruktura d.o.o. odlučivao u zapošljavanju svog sina ili kada bi na bilo koji drugi način odlučivao o statusnim ili materijalnim pitanjima vezanima za njegov radni odnos, jer bi se tada radilo o okolnostima koje bi upućivale na moguću povredu odredbi ZSSI-a.

Iz zaprimljenog očitovanja i dokumentacije navedenog trgovačkog društva, utvrđeno je da je poništen javni natječaj za zapošljavanje u tom društvu na radno mjesto Glavni inženjer ZNR – koordinator, s mjestom rada u Vinkovcima, objavljen 26. srpnja 2019. na internetskoj stanici HŽ Infrastrukture d.o.o., i to nakon što je dužnosnik od Povjerenstva zatražio mišljenje kako postupiti u situaciji mogućeg sukoba interesa u kojoj se našao prijavom svog sina na ovaj javni natječaj.

Obzirom da je Povjerenstvo utvrdilo da nema zapreka za sudjelovanje njegovog sina u javnom natječaju za zapošljavanje te ga uputilo kako treba postupiti u nastaloj situaciji u svrhu pravilnog upravljanja situacijom sukoba interesa, objavljen je novi javni natječaj u studenome 2019., i to u oglasnom dijelu „Narodnih novina“ i na internetskoj stranici društva, pri čemu je dužnosnik postupio sukladno danom mišljenju, jer je osobno deklarirao svim članovima Uprave, posebno imenovanom povjerenstvu za provedbu natječaja za zapošljavanje te javnosti putem intrenetske stranice HŽ Infrastrukture d.o.o. da se na taj natječaj prijavio njegov sin, a on se izuzeo od svakog oblika sudjelovanja u njegovoj provedbi, pa time i u postupku donošenja odluke o najboljem kandidatu, na način da je prije odlučivanja o točki dnevnog reda koja se odnosila na zapošljavanje sina napustio sjednicu Uprave.

Iz očitovanju navedenog trgovačkog društva proizlazi da je dužnosnik Krunoslav Papić svim sudionicima provođenja ovog natječaja naglasio da ne smiju ni na koji način privilegirati njegovog sina te da treba zaposliti drugog kandidata, koji nije u srodstvu s dužnosnikom kao članom Uprave, u slučaju da više kandidata prijavljenih na natječaj ima jednak broj bodova, pri čemu je dokumentacija o ovim radnjama dužnosnika priložena uz očitovanje kao sastavni dio dokumentacije koja se odnosi na provedbu predmetnog javnog natječaja.

Nadalje, u ponovljenom se natječaju prijavilo šest kandidata, od kojih dva nisu ispunjavala uvjete, a dvoje kandidata je odustalo tijekom provedbe te su u selekcijskom postupku koji se sastojao od intervjua, sudjelovalo dvoje osobe prijavljene na natječaj. Dužnosnikov je sin ostvario najveći broj bodova, temeljem čega ga je povjerenstvo koje je provodilo postupak odabira preporučilo Upravi društva, koje je donijelo odluku o njegovu zapošljavanju na sjednici, a dužnosnik nije bio prisutan na sjednici kada se o tome odlučivalo. Konačno, iz očitovanja i priloženih pravilnika o sistematizaciji rada proizlazi da radno mjesto Glavni inženjer ZNR – koordinator, s mjestom rada u Vinkovcima, za koje je raspisan javni natječaj, zajedno s neizmijenjenim uvjetima radnog mjesta postoji dulji niz godina prije nego je objavljen javni natječaj u srpnju 2019.

Stoga nije utvrđeno da bi dužnosnik prilikom zapošljavanja svog sina po objavljenom javnom natječaju poduzeo bilo koju radnju, već da se od istih izuzimao kao i da je pravodobno prije njihova postupanja upoznao sve donositelje odluka u postupku zasnivanja radnog odnosa o ovoj okolnosti obiteljske povezanosti. Dužnosnik je opisanim radnjama navedenim osobama na istu okolnost skrenuo pozornost, te su oni s pojačanom pažnjom mogli odlučivati o izboru najboljeg kandidata u situaciji kada može nastati dojam pristranog postupanja, čime je zaštitio vlastitu vjerodostojnost.

U odnosu na premještaj njegova sin na drugo mjesto rada u okviru poslova istog radnog mjesta, iz zaprimljenog očitovanja i dokumentacije proizlazi da je dužnosnikov sin u razdoblju od 3. veljače 2020. do 30. travnja 2020. privremeno bio upućen iz Vinkovaca u Zagreb, prema rješenju direktora Sektora za podršku Upravi, komunikacije, sigurnost i zaštitu, koje je doneseno povodom prijedloga voditelja Odjela zaštite na radu. Navedeni prijedlog voditelj je obrazložio povećanim opsegom posla, odgovarajućim stručnim kvalifikacijama radnika i potrebom upoznavanja rada cijelog Odjela u kojem je zaposlen, a premještaj je proveden sukladno mjerodavnim odredbama Kolektivnog ugovora HŽ Infrastrukture d.o.o., kojima je predviđen ovakav privremeni premještaj, pri čemu u svom očitovanju HŽ Infrastruktura d.o.o. navodi da radnik nije primao naknadu za odvojeni život tijekom razdoblja privremenog premještaja.

Obzirom da nije utvrđeno da bi dužnosnik Krunoslav Papić odlučivao o ovim pitanjima iz radnog odnosa vezanima za privremeni premještaj svog sina te da isti nije primio naknadu za odvojeni život, Povjerenstvo i u ovome dijelu navode prijave ocjenjuje nevjerodostojnim i neosnovanim.

U pogledu navoda prijave koji se odnose na razliku u visini dužnosnikove plaće prema visini plaće drugih dužnosnika te obavljanje poslova u predmetnom trgovačkom društvu i nakon stjecanja uvjeta za starosnu mirovinu, radi se o materijalno-pravnim pitanjima koja proizlaze ili su povezana s radnim odnosom, a koja ne upućuju na postupanje suprotno odredbama ZSSI-a, jer je visina plaće uređena općim aktima trgovačkog društva donesenim na temelju zakona i drugih propisa, a eventualni prestanak radnog odnosa predmet je dogovora s poslodavcem. Također, sama po sebi okolnost da bi dužnosnik bio u odnosu rodbinske povezanosti s dužnosnikom Ivicom Mišićem, zastupnikom u Hrvatskom saboru, ne upućuje na moguću povredu odredbi ZSSI-a bez konkretiziranja okolnosti da bi dužnosnik Krunoslav Papić na neki način koristio ovlasti člana Uprave u pogledu te osobe.

Sukladno svemu navedenome, imajući u vidu da je njegov sin zaposlen u trgovačkom društvu HŽ Infrastruktura d.o.o. po javnom natječaju iz kojeg se dužnosnik izuzeo te da je o ovoj okolnosti izvijestio osobe koje su provodila taj javni natječaj, kao i da nije odlučivao o privremenom premještaju svog sina na drugo radno mjesto, nisu utvrđene okolnosti koje bi upućivale da je u ovim situacijama dužnosnik bio u sukobu interesa niti da bi počinio povredu neke od odredaba ZSSI-a.

Slijedom je Povjerenstvo donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Krunoslav Papić, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana